Henriette Kjær (KF), 2004-01-14:
Jeg synes, det har været en noget løjerlig debat og også en lidt falsk debat, for vi har jo alle sammen sympati for Enhedslistens forslag.
Det ville jo sådan set være meget rart, hvis man kunne skrive sig på en venteliste og få en bolig, når man havde lyst til det.
Men det er altså også et økonomisk spørgsmål, og her må jeg nok sige, at hverken i Enhedslistens argumentation eller fra alle dem, der har været meget sympatisk indstillet over for forslaget, er der rigtig fremført nogen økonomisk løsning på problemet.
Det er den ene ting.
Den anden ting er statistikdiskussionen, og her synes jeg, det er helt fantastisk - helt fantastisk - at man fra hr. Jørn Pedersens side starter med at sige, at regeringen har afskaffet offentliggørelse af ventelisterne og ventetiderne.
Vi må finde citaterne frem bagefter.
Bagefter følger hr. Villy Søvndal op og siger, at det er ufatteligt, men at han sådan set også godt forstår, at regeringen gerne vil skjule de tal, for de ser nok ikke ret gode ud.
Så spørger vi, hvad det egentlig er, der er sket, men det kan man ikke redegøre for.
Man kan kun henvise til noget materiale, som Ældre Sagen har lavet.
Jeg synes, at en anden gang skal man tjekke de oplysninger, man får fra tredjepart, for det, der er blevet fremført, er ganske enkelt ikke rigtigt, og der er heller ikke nogen at dem, der har klaget over manglende ventelister, der rigtig har kunnet forklare, hvad problemet er.
Man har fremstillet det, som om den tidligere regering havde lavet nogle ventelister, og at den nuværende regering har afskaffet dem, men fakta er, at den tidligere regering ikke opererede med begrebet ventelister/ventetider.
De lavede en hel masse statistik, som man ikke længere bruger, og de udarbejdede nogle gennemsnitlige ventetider til ældreboligerne.
Nu skal kommunerne offentliggøre, hvor mange der venter, og hvor lang ventetiden er.
Så går kritikken på, at vi ikke har lagt de tal sammen.
Tallene er offentligt tilgængelige, enhver kan gå ind og se dem på kommunernes hjemmesider, men selvfølgelig er vi også interesseret i at få tallene.
Der findes ikke nogen tal for 2002, fordi loven, hvor der blev stillet krav om synlighed, først trådte i kraft i 2002, men tallene for 2003 findes, og det er en klar forbedring af den måde, man opgjorde på under den tidligere regering.
Derfor finder jeg simpelt hen kritikken hul, for nu er der kommet styr på tingene.
Vi har tallene for det.
Fru Margrethe Vestager vil måske blive skadefro, fordi der ikke er ret mange, der har gjort brug af det, men jeg synes, vi skal lade tallene tale for sig selv.
Det vigtige for mig er, at folk har fået en mulighed for at vælge mere frit, uden at de skal stå skoleret over for en sagsbehandler og redegøre for, hvorfor de ønsker at flytte fra kommunen.
Jeg synes, det har været en fuldstændig forfejlet debat.
Hvis det havde været aftalt, eller hvis det lå i kortene, at der skulle diskuteres flere ældreboliger i dag, havde vi nok gjort os mere umage for at finde nogle tal, men vi har diskuteret selvvisitering og det kloge og det ukloge i det.
Jeg mener stadig, det er uklogt, for jeg tror ikke, det vil være en fordel for de svageste.
Jeg tror, de ressourcestærke vil tage nogle ressourcer fra de svagere, der måske ikke selv kan overkomme at skrive sig på en venteliste eller andet, og det vil kunne give nogle problemer.
Jeg synes, der har været meget hykleri i debatten, og det værste er, at man ikke vil anerkende eller ikke vil sætte sig ind i, hvordan de faktiske forhold omkring statistikken har været.
Men med hensyn til Ældre Sagens forslag om offensiv visitation er jeg fuldstændig enig i, at der skal bygges flere boliger til demente, og det har regeringen og Dansk Folkeparti også afsat flere penge til.
Jeg er også fuldstændig enig i, at der selvfølgelig skal ske en offentlig registrering af ventelister og reelle ventetider, for det er der brug for.
Det har vi også sat i gang, og som sagt kommer
der nogle samlede tal inden længe.
Det siger sig selv, og så må Folketingets partier jo gøre op med sig selv, om de kan tilvejebringe de midler, der skal til, og om de vil prioritere det område frem for andre ting.